Author: halaszova anita
Last saved by: Hajdúková Viera
Company: SPU

Správa zo zahraničnej pracovnej cesty

1. Účastník zahraničnej pracovnej cesty:	
Meno, priezvisko, titul:	PhDr. Viera Hajdúková, PhD. – sekcia regionálneho školstva
2. Zahraničná pracovná cesta:
Štát, mesto:			Rumunsko, Bukurešť
Vykonaná v dňoch:	17. – 20. 03. 2013
Účel cesty:	Účasť na „Peer learning activity (PLA)“ v rámci činnosti tematickej pracovnej skupiny pre ECEC pri Európskej komisii – výbore pre vzdelávanie Európskej únie vytvorenej na základe „Strategického rámca pre európske spolupráce v oblasti vzdelávania a prípravy ET2020“. 
3. Rámcový program zasadnutia pracovnej skupiny:
17. marca 2013 – príchod do Bukurešti
18. – 20. marca 2013 – „Peer learning activity (PLA)“
20. marec 2013 – v nočných hodinách – odchod, príchod na Slovensko.
4. Stručný priebeh rokovaní:
Zámerom „Peer learning activity (PLA)“ (ďalej len „PLA“) bolo zoznámiť sa a podeliť sa so skúsenosťami a špecifickými opatreniami a mechanizmami súvisiacimi so zabezpečovaním prístupu k ECEC, s cieľom podpory (pomoci) rozvoju kvalitatívneho rámca pre ECEC na európskej úrovni a uskutočňovaným aktivitám v rámci tematickej pracovnej skupiny.
Kľúčovými témami PLA boli: vekové zloženie detí zúčastnených na predprimárnom vzdelávaní, pokrytie hodinami pobytu v zariadeniach pre deti predškolského veku, univerzálne a cielené služby, kritériá dostupnosti (prístupu), náklady na predprimárne vzdelávanie, špcifické politik/opatrenia na zabezpečenie prístupu a dostupnosti zariadení ECEC, opatrenia pre znevýhodnené skupiny, monitorovanie prístupu detí v ECEC inštitúciách, ďalšie vzdelávanie zamestnancov inštitúcií ECEC atď.
V priebehu prvého dňa rokovania, ktoré sa uskutočnilo v sídle výboru pre vzdelávanie národného parlamentu Rumunska, bol odprezentovaný rumunský systém ECEC, s poukázaním na adresné riešenie otázok prístupu/dostupnosti ECEC pre čo najširšie vrstvy detí a postupy zvyšujúce prístup detí ku kvalitnému predprimárnemu vzdelávaniu. Poodprezentovaní troch projektov: mentoringový program pre zamestnancov ECEC; Sieť pre inkluzívne vzdelávanie a Národný program pre rodičov, sa pracovalo v malých skupinách, ktorých lídrami boli prezentátori vyššie uvedených projektov. Diskutovalo sa dôležitosti a formách ďalšieho vzdelávania a mentorovania pedagogických zamestnancov v rumunských zariadeniach ECEC, diskutovalo sa o väzbách medzi podporou rodičov a prístupom/dospupnosťou predprimárneho vzdelávania pre deti aj z najodľahlejších častí krajiny, resp. z oblastí s nedostatočnou sieťou zariadení ECEC. Poslednou témou diskusií bolo inkluzívne vzdelávanie detí zo sociálne znevýhodneného prostredia, špecificky detí z rómskych komunít. Dôraz sa kládol na to, že učiteľ nemôže vyučovať deti len „naučeným spôsobom, ale tak ako aj kurikulum, aj on musí byť „otvorený“ novým situáciám, podnetom a výzvam, flexibilný a sociálne cítiaci. V Rumunsku, je v tomto školskom roku zavedený systém prípravných tried v základných školách, v ktorých sa skúma, aký, a či je rozdiel medzi deťmi, ktoré navštevovali a ktoré nenavštevovali materskú školu. Podnetný bol aj prezentovaný Národný program pre rodičov, avšak na základe diskusií sme dospeli k záveru, že v rámci tohto programu v podstate učitelia suplujú prácu terénnych sociálnych pracovníkov. 
Súčasťou PLA boli návštevy materských škôl (jedna z nich bola určená pre deti z chudobných rodí – do tejto MŠ dochádzajú deti z veľmi vzdialených častí Bukurešti) a detských jaslí a detských centier v Bukurešti. Z pozorovania činností ako aj z dostupných materiálov sa javí, že pomerne málo priestoru je vyčleneného na samostatné, voľné hra detí a na zmysluplný a cieľavedomý pobyt vonku ako aj na pohybové aktivity detí. Zvláštnosťou je, že takmer všetky hračky a materiály na priame využitie deťmi sú uložené v skrinkách nedostupných deťom, resp. na skrinkách vyšších ako 150 cm.  
Súčasťou PLA boli aj prezentácie belgického spôsobu riešenia problematiky zabezpečenia prístupu k ECEC (prezentovaný bol príklad z mesta Genth – centrum pre chudobné deti a ich rodičov); Nórsky systém ECEC bol odprezentovaný vo svetle ich osobitného zákona o predprimárnom vzdelávaní; až 90 % detí vo veku od 1 do 5 rokov navštevuje zariadenia ECEC a až 97,5 % detí, ktoré majú jeden rok pred plnením povinnej školskej dochádzky navštevuje materské školy.. V Nórsku sa realizuje osobitný program pre 5 – 6 ročné deti z minorít (prisťahovalci), ktoré navštevujú materskú školu minimálne 20 hodín týždenne, aby sa naučili nórsky jazyk a získali základné sociálne zručnosti. Veľká pozornosť sa v Nórsku venuje ďalšiemu vzdelávaniu učiteľov pracujúcim v materských školách. 
Slovenská republika prezentovala systém prístupu a zabezpečenie predprimárneho vzdelávania pre deti so špeciálnymi výchovno-vzdelávacími potrebami s osobitným dôrazom na deti zo sociálne znevýhodneného prostredia. 
Po skončení prezentácií nasledovala práca v malých skupinách, ktorých cieľom bolo odpovedať na otázky, či má byť osobitná stratégia prístupu detí zo SZP k predprimárnemu vzdelávaniu, prečo a v akej podobe. Z diskusií vyplynulo, že doposiaľ žiadne projekty realizované špecificky len pre deti zo SZP nemali v podstate skutočný efekt, lebo počas ich realizácie sa vytvárajú umelé podmienky nielen z hľadiska finančného, ale aj personálneho, materiálno-technického a priestorového, ktoré vzhľadom na finančné možnosti jednotlivých štátov nie je možné po skončení projektov udržať a tak sa efekty realizovaných projektov strácajú. 
Následne sa pracovalo na tvorbe základných princípov európskeho kurikula pre predprimárne vzdelávanie. Predstavená bola práca v rámci Európskeho semestra, ktorej konečným produktom budú Národné programy reforiem jednotlivých krajín (vrátane SR) a účastníci PLA boli vyzvaní, aby sa aktívne zaujímali o práce na NPR. 
Poznámka: NPR v SR obsahuje aj zameranie na podporu a zabezpečenie vysokokvalitného predprimárneho vzdelávania v materských školách pre čo najvyššie percento detí predškolského veku. 
Zaujímavosťou rumunského školského systému je, že každá škola a školské zariadenie prechádza systémom akreditácie a následných (každé 3 roky) reakreditácií, ktoré vykonáva nezávislá akreditačná autorita podľa vopred jasných a známych kritérií. Tento proces sa týka aj štátnych, aj súkromných aj cirkevných škôl a školských zariadení. 
Na základe naštudovaných materiálov, prezentácií a diskusií sa dospelo k predbežným záverom:
-	Deti majú rovnaké občianske práva ako dospelí
-	Majú mať zabezpečený rovnaký prístup k vzdelávaniu bez ohľadu na ich socioekonomické zázemie a majú mať zabezpečené vysokokvalitné predprimárne vzdelávanie
-	Spoločnosť má uznať benefity účasti čo najvyššieho percenta detí na predprimárnom vzdelávaní pre ďalšiu úspešnosť jedinca 
-	Nie je správne odporúčať predprimárne vzdelávanie v materskej škole len pre deti z marginalizovaných rómskych komunít a pre deti zo SZP
-	V materských školách je dôležité vytvoriť prostredie pohody nielen pre deti, ale aj pre zamestnancov, počty detí nemajú byť vysoké a zabezpečenie financií na vysokokvalitné predprimárne vzdelávanie má byť prvoradým záujmom štátov.
Nora Milotay informovala o príprave dotazníka o prístupe k predprimárnemi vzdelávaniu, o dotazníku v rámci Eurydice a o príprave záverov za jednotlivé oblasti/problematiky, ktoré sa rozpracúvajú v rámci tematickej pracovnej skupiny.
Najbližšie zasadnutie tematickej pracovnej skupiny bude 24. – 25. Apríla 2013 v Bruseli a najbližšia PLA zameraná na Monitorovanie a hodnotenie kvality predprimárneho vzdelávania bude Dubline  29. – 31. 05. 2013.
5. Odporúčané závery:
Spracovať odpovede na otázky (Ako Vaša krajina podporuje (povzbudzuje) rodičov, najmä tých zo znevýhodnených komunít aby používali služby ECEC. Ako je to monitorované? Ako Vaša krajina zabezpečuje aby všetci rodičia, ktorí chcú prístup k ECEC aby boli schopní nájsť miesto pre ich deti? Ako je tento prístup monitorovaný? Aká je všeobecná legislatívna zameriavajúca sa na prístup ECEC vo Vašej krajine (obsahuje tiež 0-3 a 3-6?) Ako Vaša krajina zabezpečuje aby boli zamestnanci trénovaní na prácu s deťmi zo sociálnych skupín, najmä znevýhodneného prostredia/komunít? Ako Vaša krajina využíva výsledky z ECEC projektov na vytvorenie národnej alebo regionálnej politiky a prístupov. Dôležité výzvy implementácie použiteľných stratégií/politík a nástrojov na prekonanie týchto prekážok.) a zaslať ich na Sinaps. Spracovať odpovede na dotazník o prístupe/dostupnosti ECEC. Aktívne sa podieľať na tvorbe NRP.
6. Prehľad prinesenej dokumentácie a miesto jej uloženia:
Pracovné materiály poskytnuté organizátorom, ktoré boli predmetom rokovania sú uložené u PhDr. Viery Hajdúkovej, PhD. na sekcii regionálneho školstva, odbor ZŠ.

7. Osobitne vyhodnotený očakávaný prínos ZPC:
Účasť na „Peer learning activity (PLA)“ prispieva k reálnejšiemu a objektívnejšiemu hodnoteniu systému predprimárneho vzdelávania v jednotlivých krajinách ako i k objektívnejšiemu posudzovaniu pracovných podmienok; uľahčeniu a rovnosti prístupu k predprimárnemu vzdelávaniu; hodnoteniu a monitoringu a kurikula.
8. Spôsob zverejnenia výsledkov ZPC, prenos získaných informácií:
Správa zo ZPC je zverejnená na www.minedu.sk

Súhlasíme so zverejnením správy na internete

Správu vypracovala: PhDr. Viera Hajdúková, PhD.

Dátum: 28. marec 2013

Správu schválil: Mgr. Zdenko Krajčír, GR SRŠ MŠVVaŠ SR